par to deleģēto pilnvaru īstenošanu, kas Komisijai piešķirtas saskaņā ar Regulu (EK) Nr. 1007/2009 (grozīta ar Regulu (ES) 2015/1775) par tirdzniecību ar izstrādājumiem no roņiem

KOMISIJAS ZIŅOJUMS EIROPAS PARLAMENTAM UN PADOMEI

par to deleģēto pilnvaru īstenošanu, kas Komisijai piešķirtas saskaņā ar Regulu (EK) Nr. 1007/2009 (grozīta ar Regulu (ES) 2015/1775) par tirdzniecību ar izstrādājumiem no roņiem

1.IEVADS

Eiropas Parlamenta un Padomes Regula (EK) Nr. 1007/2009 par tirdzniecību ar izstrādājumiem no roņiem (“pamatregula”) aizliedz ES tirgū laist izstrādājumus no roņiem.

Ar Regulu (ES) 2015/1775 to grozīja, lai atspoguļotu Pasaules Tirdzniecības organizācijas lēmumu rezultātus lietā par EK un izstrādājumiem no roņiem. Tādējādi ES režīms, kas reglamentē tirdzniecību ar izstrādājumiem no roņiem, paredz divus izņēmumus:

1)tiek atļauts laist tirgū izstrādājumus no roņiem, ja tos nomedījuši inuīti vai citas iezemiešu kopienas un ja ir izpildīti grozītās pamatregulas 3. panta 1. punkta īpašie nosacījumi.

Grozītās pamatregulas 3. panta 1.a punktā turklāt paredzēts, ka tad, kad no roņiem izgatavoti izstrādājumi tiek laisti ES tirgū, tiem pievieno dokumentu, kas apliecina atbilstību nosacījumiem, ar kādiem var piemērot uz inuītu vai citām iezemiešu kopienām attiecināmo izņēmumu. Atbilstību apliecinošo dokumentu izdod iestāde, kuru Eiropas Komisija attiecīgi atzinusi saskaņā ar Komisijas Īstenošanas regulas (ES) 2015/1850 (“īstenošanas regula”) 3. pantu;

2)turklāt ES atļauj importēt izstrādājumus no roņiem, ja importēšana nenotiek regulāri un ja importa sūtījumi pilnībā sastāv no precēm, ko ceļotāji vai viņu ģimenes izmanto personīgām vajadzībām (grozītās pamatregulas 3. panta 2. punkts).

2.JURIDISKAIS PAMATS

Regulas (EK) Nr. 1007/2009 (grozīta ar Regulu (ES) 2015/1775) par tirdzniecību ar izstrādājumiem no roņiem 3. panta 5. punktā noteikts, ka tad, ja ir pierādījumi, ka roņu medības tiek rīkotas galvenokārt komerciālu iemeslu dēļ, Komisija ir pilnvarota pieņemt deleģētos aktus saskaņā ar 4.a pantu, lai aizliegtu laist tirgū izstrādājumus no roņiem, kas iegūti attiecīgajās medībās, vai ierobežotu to izstrādājumu daudzumu, ko drīkst laist tirgū. Ir īpaši būtiski, lai pirms minēto deleģēto aktu pieņemšanas Komisija ievērotu savu ierasto praksi un apspriestos ar ekspertiem, to vidū ar dalībvalstu ekspertiem.

Grozītās pamatregulas 4.a panta 1. un 2. punktā noteikts, ka pilnvaras pieņemt deleģētos aktus Komisijai piešķir uz piecu gadu laikposmu, kurš sākas 2015. gada 10. oktobrī. Tāpat Komisijai ne vēlāk kā deviņus mēnešus pirms minētā piecu gadu laikposma beigām jāsagatavo ziņojums par pilnvaru deleģēšanu.

Grozītās pamatregulas 4.a panta 2. punktā noteikts, ka pilnvaru deleģēšana tiek automātiski pagarināta uz tāda paša ilguma laikposmiem, ja vien Eiropas Parlaments vai Padome pret šādu pagarinājumu neiebilst vēlākais trīs mēnešus pirms katra laikposma beigām, bet 4.a panta 3. punktā teikts, ka pilnvaru deleģēšanu Eiropas Parlaments vai Padome var atsaukt jebkurā laikā.

3.DELEĢĒŠANAS ĪSTENOŠANA

Pārskata periodā, t. i., laikposmā no 2015. gada 10. oktobra līdz 2020. gada 10. janvārim, Komisijai deleģētās pilnvaras nav bijis jāīsteno, jo nebija pierādījumu tam, ka roņu medības galvenokārt tiktu rīkotas komerciālu apsvērumu dēļ.

Tā kā šāda komercprakse nākotnē ir iespējama, Komisija uzskata, ka pilnvarojumu ir lietderīgi pagarināt, lai tas būtu spēkā arī pēc pašreizējā piecu gadu laikposma beigām.